
Erlang programok hatáselemzése

Kulcsszavak: hatáselemzés; programszeletelés; erlang
A hatáselemzés egy módszer, melynek segítségével azt vizsgáljuk, hogy a szoftverben bekövetkezett változások a szoftver mely további komponenseit befolyásolják. Hatáselemzést leggyakrabban programszeletelés alapján végeznek. A RefactorErl egy Erlang nyelven írodott, Erlang-forrásfájlokhoz készült statikus forráskódelemző keretrendszer. A RefactorErlben létező programszeletelő komponens javítását egy ipari körülmények között született tanulmány vetette fel, amely során a szerzők megállapították, hogy a meglévő algoritmus a futásidő, és az alacsony találati pontosság miatt nem járul hozzá érdemben a fejlesztés támogatásához. Egy racionális időkeretek között futó hatáselemző algoritmus jelentősen növelheti az ipari szereplők hatékonyságát, például tehermentesítheti a CI/CD keretrendszereket, lerövidítheti a hibák feltárásával töltött időt.
A kutatásom során futásidő és találatok szempontjából vizsgáltam a meglévő algoritmust. A futásidőt és az optimalizációs kísérleteket egy Intel Core i5-8250U processzorral rendelkező számítógépen vizsgáltam, amely 4 fizikai és 8 logikai maggal rendelkezik. Tapasztalati úton, példákon keresztül tártam fel az algoritmus hiányosságait. A találatok pontosságát egyetemes igazság hiányában manuálisan ellenőriztem.
A dolgozatomban többdimenziós optimalizálást végeztem. A futásidőt részalgoritmusokra vonatkozó felső időkorlátok megadásával, párhuzamosítással és az elemzés hatókörének szűkítésével racionalizáltam. A hamis pozitív eredményeket a függvényhívási láncokra vonatkozó információk felhasználásával, egy általam implementált utóelemző modul segítségével szűrtem. Az algoritmust finomhangoltam a párhuzamosítás felhasználási céljából.
A kutatásom során jelentős előrelépést értem el mind futásidő, mind találati pontosság szintjén. Ezen felül megvizsgáltam egyéb optimalizációs lehetőségeket is: azonosítottam olyan megoldásokat, amelyekkel továbbfejleszthető az algoritmus, mint például dinamikus információk felhasználása vagy a keretrendszerben meglévő részalgoritmusok továbbfejlesztése.

